Raúl

Raúl González Blanco  eli Raúl (s. 27. kesäkuuta 1977 Madrid, Madridin maakunta, Espanja) on espanjalainen uransa päättänyt jalkapalloilija, pelipaikaltaan hyökkääjä tai piilokärki.

Raúl edusti vuosina 1992–2010 Real Madridia ja on seuran eniten otteluita pelannut pelaaja. Hän on myös Espanjan maajoukkueen toiseksi paras maalintekijä sekä Espanjan korkeimmalla sarjatasolla Primera Divisiónissa eniten maaleja tehnyt aktiivipelaaja. Hän on toiminut sekä Real Madridin että Espanjan maajoukkueen kapteenina.

 Tyyli 
Raúlin pelipaikka on yleensä niin sanottu piilokärki eli hyökkääjä, joka pelaa hieman varsinaisen kärkimiehen alapuolella. Tältä paikalta hän kykenee rakentamaan syötöillään kärkiparilleen maalintekopaikkoja, mutta nousemaan myös itse ratkaisuihin. Hän on ajoittain pelannut myös laitalinkkinä ja hyökkäävänä keskikenttäpelaajana.Raúl Football Lineups. Viitattu 1.6.2008.  Vuorollaan hänen kanssaan Real Madridin hyökkäyksessä pelasivat muun muassa Iván Zamorano, Davor Šuker, Predrag Mijatović, Fernando Morientes, Ronaldo, Ruud van Nistelrooy ja Gonzalo Higuaín.

Pelaajatyyppinä Raúlia on vaikea lokeroida. Hän on vasenjalkainen, ja tekee vain harvoin maaleja oikealla jalallaan tai päällään. Hän ei ole erityisen nopea, vahva, näyttävä harhauttelija tai kova taklaaja.More grey required  ESPNsoccernet. Viitattu 1.6.2008.  Raúlin Real Madridin edustusjoukkueeseen nostaneen Jorge Valdanon mukaan Raúlin suurimpia vahvuuksia eivät olekaan hänen fyysiset ominaisuutensa, vaan hänen älykkyytensä, itseluottamuksensa ja täydellinen keskittymiskykynsä. Barcelonan ja Espanjan maajoukkueen monivuotinen keskikenttämies Josep Guardiola puolestaan on kuvaillut Raúlia pelaajaksi, joka on aina oikeassa paikassa ja osaa aina tehdä oikean ratkaisun.Profile: Raul The Guardian. Viitattu 1.6.2008  Useiden suurten maalintekijöiden tapaan hän saattaa vaipua näkymättömiin pitkäksi aikaa kesken pelin, mikä tekee hänestä vastustajille erittäin vaikean merkata, ja iskeä yllättäen ottelun voittomaalin. Tässä suhteessa häntä on verrattu muun muassa Gerd Mülleriin.Ball 2007.

Raúl tunnetaan myös herrasmiespelaajana. Uransa aikana häntä ei ole koskaan ulosajettu eikä hän ole koskaan ollut pelikiellossa varoitustilin täyttymisen vuoksi.”Hay que jugar el derbi como lo hace Raúl” Marca. Viitattu 12.11.2008  Kauden 2000–2001 Mestarien liigan jatkolohko-ottelussa Leeds Unitedia vastaan Raúl teki kädellään maalin, jonka erotuomari Ryszard Wójcik hyväksyi. Wójcikin mukaan Raúl myönsi tapahtuneen ottelun puoliajalla, mutta pelaaja itse sanoi myöhemmin, ettei ollut varma, mihin pallo osui.Controversy fails to obscure Leeds’ achievement The Independent. Viitattu 12.11.2008.  Euroopan jalkapalloliiton kurinpitovaliokunta tuomitsi hänelle sakkoja ja yhden ottelun pelikiellon, mutta tuomio kumottiin myöhemmin vetoomusvaliokunnassa.La UEFA retira la sanción a Raúl por marcar un gol con la mano El País. Viitattu 12.11.2008 

 Numero 
195px|right|thumb|El Siete nurmen pinnassa.
Raúlin pelinumero on 7, jota hän käytti myös Real Madridin edustusjoukkuedebyytissään. Tuolloin aloituskokoonpanolle annettiin kuitenkin Espanjassa vielä numerot 1–11 pelaajista riippumatta. Kaudella 1995–1996, jolloin kiinteät pelaajakohtaiset numerot tulivat käyttöön, numero 7 oli argentiinalaisella Juan Esnáiderilla ja Raúlilla oli numero 17.Real Madrid 1995/96 FootballSquads. Viitattu 20.3.2009  Kaudesta 1996–1997 lähtien hän käytti vakituisesti numeroa 7.Real Madrid 1996/97 FootballSquads. Viitattu 20.3.2009  Espanjalaismediassa Raúliin viitataan usein lempinimellä el Siete (). Real Madridin puheenjohtaja Ramón Calderón ehdotti, että joukkue lopettaisi numeron käytön Raúlin päättäessä uransa, mikä toimisi samalla kunnianosoituksena edesmenneelle Juanitolle,Calderón estudia retirar el ’7’ de Raúl y Juanito Marca. Viitattu 20.3.2009  mutta tämä ei nykysääntöjen mukaan ole mahdollista.

Espanjan maajoukkueessa Raúl käytti myös numeroa 10, huomattavimmin MM-kilpailuissa 1998 ja EM-kilpailuissa 2000.Trezeguet strikes gold for France UEFA. Viitattu 20.3.2009 Teams  FIFA. Viitattu 20.3.2009 

 Ura 

 Juniorivuodet 

Raúl syntyi vaatimattomissa oloissa Colonia Marconin työläiskorttelissa Villaverden alueella Madridissa. Pelattuaan aikansa San Cristóbalin kaupunginosajoukkueissa hän siirtyi 13-vuotiaana Atlético de Madridiin, jonka kannattaja hänen isänsä Pedro oli.Plantilla Real Madrid. Viitattu 1.6.2008  Hänen oli kuitenkin pian käännyttävä paikallisvastustaja Real Madridin puoleen puheenjohtaja Jesús Gilin laitettua Atléticon junioritoiminnan jäihin huonon taloudellisen tilanteen vuoksi. Ensimmäisen ottelunsa Real Madridissa Raúl pelasi 15-vuotiaana 20. syyskuuta 1992 Cadete A -joukkueessa, vastassa oli Alcalá.Raúl celebra su decimoquinto aniversario vistiendo la camiseta del Real Madrid Real Madrid. Viitattu 1.6.2008 

 Real Madrid 

Kauden 1994–1995 Raúl aloitti Real Madridin C-joukkueessa Espanjan kolmanneksi korkeimmalla sarjatasolla Segunda División B:ssä, jossa hän teki pelaamassaan seitsemässä ottelussa 16 maalia. Hän pelasi myös yhden ottelun B-joukkueessa toiseksi korkeimmalla sarjatasolla Segunda Divisiónissa.Estrellas del deporte  Sportec. Viitattu 1.6.2008 

Real Madridin edustusjoukkueen silloisen päävalmentajan Jorge Valdanon Raúl vakuutti harjoitusottelussa Karlsruhea vastaan. Ensiesiintymisensä Espanjan korkeimmalla sarjatasolla Primera Divisiónissa hän teki 29. lokakuuta 1994 vierasottelussa Real Zaragozaa vastaan, johon Valdano yllättäen nosti hänet loukkaantuneen Rafael Martín Vázquezin tilalle. Tämän myötä Raúlista tuli 17 vuoden ja 4 kuukauden ikäisenä nuorin joukkueessa esiintynyt pelaaja. Real Madrid hävisi ottelun, mutta Raúl pelasi riittävän hyvin saadakseen paikan kokoonpanossa myös Santiago Bernabéulla viikkoa myöhemmin pelatussa paikallisottelussa entistä seuraansa Atléticoa vastaan, missä hän hankki ottelun avausmaaliin johtaneen rangaistuspotkun, alusti toisen ja teki itse yhden Michael Laudrupin syötöstä. Ensimmäisellä Primera División -kaudellaan hän esiintyi 28 ottelussa, joista 19:ssä hän oli avauskokoonpanossa, ja teki yhdeksän maalia.Ficha del jugador LFP. Viitattu 1.6.2008  Kauden päätteeksi hän pääsi juhlimaan ensimmäistä liigamestaruuttaan, joka päätti samalla Barcelonan Dream Teamin neljä kautta kestäneen mestaruusputken. Kävi myös viimeistään selväksi, että Emilio Butragueñon aika seurassa oli auttamattomasti ohi. Raúl nousi pian kannattajien uudeksi suosikiksi ja madridismon symboliksi.


Raúl on voittanut Primera Divisiónin mestaruuden myös vuosina 1997, 2001, 2003, 2007 ja 2008. 11. tammikuuta 2009 hän sai täyteen 500 pelattua ottelua sarjassa ja 200 maalin rajapyykin hän saavutti 8. maaliskuuta 2008.Raúl celebró su partido 500 en Liga con un gol Marca. Viitattu 11.1.2009  Hän voitti sarjan maalikuninkuuden (Pichichi) 25 maalilla kaudella 1998–1999 ja toistamiseen 24 maalilla kaudella 2000–2001. Nämä maalit toivat hänelle myös kolmannen sijan Kultainen kenkä -kilpailussa. Kaikki viralliset kilpailut mukaan lukien Raúl on Real Madridin historian eniten otteluita pelannut ja eniten maaleja tehnyt pelaaja ohitettuaan Manolo Sanchísin (708) otteluennätyksen 30. syyskuuta 2009 ja Alfredo Di Stéfanon (307) maaliennätyksen 15. helmikuuta 2009.Récord de partidos oficiales Real Madrid. Viitattu 24.10.2009 Raúl, máximo goleador histórico del Real Madrid Marca. Viitattu 16.2.2009 

Eurocupeissa Raúl debytoi Mestarien liigan ottelussa Ajaxia vastaan kaudella 1995–1996. Raúl joukkueineen on voittanut kilpailun vuosina 1998, 2000 ja 2002, joista kahtena jälkimmäisenä hän teki maalin loppuottelussa. Hän on kilpailun kaksinkertainen maalikuningas kausilta 1999–2000 ja 2000–2001 ja sen historian, edeltäjä Euroopan cup mukaan lukien, eniten maaleja tehnyt pelaaja (61 maalia 116 ottelussa ennen kautta 2008–2009).Competition facts UEFA Champions League. Viitattu 1.6.2008  Arvostetuimpia henkilökohtaisia palkintoja Raúl ei ole voittanut, mutta vuonna 2001 hän sijoittui Michael Owenin jälkeen toiseksi Kultainen pallo -äänestyksessä ja Luís Figon ja David Beckhamin jälkeen kolmanneksi Fifan vuoden pelaaja -äänestyksessä. Hänelle myönnettiin kuninkaallisen ritarikunnan kultainen ansiomerkki urheilusaavutuksistaan (Medalla de Oro de la Real Orden del Mérito Deportivo) vuonna 2006.Galardonados 2006  Consejo Superior de Deportes. Viitattu 1.6.2008 


Real Madridin kapteenina Raúl on toiminut vuodesta 2003 lähtien Fernando Hierron lähdettyä joukkueesta, mutta samoihin aikoihin hänen peliesityksensä alkoivat heiketä ja Real Madrid rämpi sekä Espanjan että Euroopan kentillä. Heikoimpana kautenaan 2005–2006, joka oli myös polvivamman vuoksi rikkonainen, hän teki Espanjan liigassa vain viisi maalia. Asemaansa avauskokoonpanon pelaajana Raúl ei kuitenkaan menettänyt, mikä sai kritisoijat epäilemään, että jopa silloinen puheenjohtaja Florentino Pérez ”pelkäsi” häntä. Sittemmin Raúlin ura kääntyi jälleen nousujohteiseksi, ja hän muodosti tehokkaan kärkikaksikon kaudella 2006–2007 joukkueeseen liittyneen alankomaalaisen Ruud van Nistelrooyn kanssa. Samalla Real Madrid palasi mestaruuskantaan ja voitti Primera Divisiónin kahdesti peräkkäin kausilla 2006–2007 ja 2007–2008. Kaudella 2007–2008 Raúl oli 18 maalillaan joukkueensa paras maalintekijä Espanjan korkeimmalla sarjatasolla. Maalimäärä oli hänen suurin sitten kauden 2000–2001. Urheilulehti Marcan lukijat ja asiantuntijaraati valitsivat hänet kauden parhaaksi pelaajaksi ja kauden alla lanseeratun Di Stéfano -palkinnon ensimmäiseksi voittajaksi.Raúl gana el I Trofeo Di Stéfano Marca. Viitattu 1.6.2008  Raúlin kolmas hattutemppu Espanjan liigassa syntyi 26. huhtikuuta 2009 Sevillan vieraana Ramón Sánchez Pizjuánilla. Aikaisemmat kaksi hattutemppua syntyivät kausilla 1998–1999 ja 2003–2004 Real Valladolidia vastaan.Näin syntyi Raulin uran kolmas hattutemppu,  Urheiluviikko. Viitattu 28.4.2009.

Kaudella 2009–2010 Gonzalo Higuaínin jatkuva kehitys sekä Cristiano Ronaldon, Karim Benzeman ja Kakán hankinnat Real Madridin hyökkäykseen pudottivat Raúlin vaihtopelaajan rooliin ensimmäistä kertaa urallaan. Hänen sopimuksensa seuran kanssa ulottui kauden 2010–2011 loppuun ja sopimusta oli mahdollista jatkaa aina vuodella, jos hän pelaisi kulloinkin viimeisellä sopimuskaudella yli 30 ottelussa.Raúl y Casillas, blancos de por vida Marca. Viitattu 1.6.2008  Raúl päätti kuitenkin jättää seuran heinäkuussa 2010 ja lähteä uransa viimeisiksi pelivuosiksi hakemaan vastuuta muualta.

 Schalke 
Myöhemmin heinäkuussa 2010 Raúl teki kaksivuotisen sopimuksen Bundesliigassa pelaavan gelsenkircheniläisen Schalken kanssa. Hän teki ensiesiintymisensä Bundesliigassa 21. elokuuta 2010 ottelussa Hamburgia vastaan. Ensimmäisen maalinsa hän teki vähän yli kuukausi myöhemmin 25. syyskuuta 2010 ottelussa Mönchengladbachia vastaan. Hiljaisen alun jälkeen hän aloitti maalitehtailunsa tekemällä 5. marraskuuta 2010 kaksi maalia St. Paulin verkkoon ja kahta viikkoa myöhemmin 20. marraskuuta 2010 syntyi ensimmäinen hattutemppu uudessa joukkueessaan ottelussa Werder Bremeniä vastaan. 18. joulukuuta 2010 hän teki kauden toisen hattutemppunsa ottelussa Kölniä vastaan.

 Maajoukkue 
Raúl edusti Espanjaa juniorina alle 18-, 20- ja 21-vuotiaiden joukkueissa. Hän otti osaa vuoden 1995 nuorten MM-kilpailuihin, jossa Espanja hävisi pronssiottelussa Portugalille.Statistics by players  FIFA. Viitattu 1.6.2008  Vuotta myöhemmin Raúl joukkueineen ylsi alle 21-vuotiaiden EM-kilpailuiden loppuotteluun. Varsinaisen peliajan jälkeen ottelu oli tasan 1–1 hänen ja Italian Francesco Totti tehtyä maalin mieheen. Ratkaisua jouduttiin lopulta hakemaan rangaistuspotkukilpailulla, jossa Raúl ja joukkuetoverinsa Iván de la Peña epäonnistuivat, ja Italia vei mestaruuden.Totti on top for Italy UEFA. Viitattu 4.6.2008  Samana vuonna hän osallistui vielä Espanjan olympiajoukkueen kanssa Atlantan kesäolympialaisiin, jossa joukkue putosi puolivälierissä.Deportistas Comité Olímpico Español. Viitattu 1.6.2008 

Ensiesiintymisensä Espanjan A-maajoukkueessa Raúl teki MM-karsintaottelussa Tšekkiä vastaan 9. lokakuuta 1996 valmentaja Javier Clementen alaisuudessa. Sittemmin hän edusti Espanjaa 1998, 2002 ja 2006 MM-kilpailuissa sekä 2000 ja 2004 EM-kilpailuissa.Jugadores de la selección  Fútbol en la Red. Viitattu 1.6.2008  Raúl on Espanjan maajoukkueen eniten otteluita pelannut kenttäpelaaja ja johti vuodesta 2003 alkaen maajoukkueen maalitilastoa, kunnes David Villa ohitti hänet maaliskuussa 2011. Ottelutilastossa hänen edellään ovat vain maalivahdit Andoni Zubizarreta ja Iker Casillas.Máximos goleadores de la selección española  Fútbol en la Red. Viitattu 1.6.2008 Jugadores con mas partidos de la historia  Fútbol en la Red. Viitattu 1.6.2008  Fernando Hierron päätettyä maajoukkueuransa vuonna 2002 toimi Raúl myös joukkueen kapteenina.

Pelaamissaan arvokilpailuissa Raúl epäonnistui usein muun joukkueen mukana ja Espanjan tie katkesi viimeistään puolivälierissä. Hänet muistetaan erityisesti yli maalin laukomastaan rangaistuspotkusta vuoden 2000 EM-kilpailuiden puolivälierissä Ranskaa vastaan, mikä maaliin mennessään olisi tasoittanut ottelun. Hän kuuluu kuitenkin niiden harvalukuisten pelaajien joukkoon, jotka ovat onnistuneet maalinteossa kolmessa eri MM-lopputurnauksessa. 11 MM-ottelussa hän teki yhteensä viisi maalia,Máximos goleadores de la selección española en mundiales  Fútbol en la Red. Viitattu 1.6.2008  ja EM-kilpailuissa vastaavat luvut ovat seitsemän ja yksi.Máximos goleadores de la selección española en eurocopas  Fútbol en la Red. Viitattu 1.6.2008  Vuoden 2002 MM-kilpailuissa Raúl teki kolme maalia neljässä ottelussa ennen nivusvammaa, joka piti hänet sivussa Etelä-Koreaa vastaan pelatusta puolivälieräottelusta.

Espanjassa herätti suurta kohua maajoukkueen päävalmentajan Luis Aragonésin päätös pudottaa Raúl joukkueesta kesken vuoden 2008 EM-kilpailuiden karsintojen, varsinkin ottaen huomioon hänen parantuneet peliesityksensä seurajoukkueessaan. Myös itse Itävallassa ja Sveitsissä pelatusta lopputurnauksesta Raúl jäi pois, ja kyseessä oli ensimmäinen kerta sitten hänen maajoukkue-ensiesiintymisensä, kun hän ei ottanut osaa arvokilpailuihin. Espanja voitti turnauksessa Euroopan-mestaruuden ilman Raúlia. Toistaiseksi viimeisen kerran hän pelasi maajoukkueessa tappiollisessa EM-karsintaottelussa Pohjois-Irlantia vastaan 6. syyskuuta 2006. Maajoukkueen kapteenina on sittemmin toiminut seurajoukkuetoveri Iker Casillas.

Sekä Aragonés että hänen vuonna 2008 nimitetty seuraajansa, vuosina 1999–2003 Real Madridia valmentanut Vicente del Bosque ovat toistuvasti sanoneet Raúlin paluun maajoukkueeseen olevan mahdollista, mutta ovat luottaneet hänen sijaansa nuorempiin David Villaan, Fernando Torresiin, Dani Güizaan ja Fernando Llorenteen. Espanjan kuninkaallinen jalkapalloliitto on vuodesta 2006 lähtien suunnitellut jonkinlaista kunnianosoitusta Raúlille tämän ylitettyä 100 maaottelun rajapyykin,La Federación prepara un homenaje a Raúl Marca. Viitattu 20.3.2009  ja liiton urheilutoimenjohtajaksi pelaajauransa jälkeen siirtynyt Fernando Hierro ehdotti helmikuussa 2009, että tällaisena voisi toimia liiton 100-vuotisjuhlallisuuksien yhteydessä järjestetty maaottelu. Raúl kieltäytyi tästä perustellen olevansa aktiivipelaaja eikä halua palata vain yhden ottelun ajaksi.Ginés Carvajal niega que Raúl vaya a recibir un partido homenaje de la Federación Marca. Viitattu 20.3.2009 

 Saavutukset 
Real Madrid
 Espanjan liiga: 1995, 1997, 2001, 2003, 2007, 2008
 Espanjan supercup: 1997, 2001, 2003, 2008
 Mestarien liiga: 1998, 2000, 2002
 Euroopan supercup: 2002
 Intercontinental Cup: 1998, 2002

Henkilökohtaiset
 Pichichi-palkinto (Primera Divisiónin paras maalintekijä): 1999, 2001
 Di Stéfano -palkinto (Primera Divisiónin paras pelaaja): 2008
 Mestarien liigan paras maalintekijä: 2000, 2001
 Uefan vuoden hyökkääjä: 2000, 2001, 2002Kaká the cream of Europe’s finest UEFA. Viitattu 1.6.2008 
 Hopeinen pallo: 2001
 Kolmas sija Fifan vuoden pelaaja -äänestyksessä: 2001
 Pronssinen kenkä: 1999, 2001
 FIFA 100: 2004

 Tilastot 

 Seurajoukkueet 
Tilanne 26. toukokuuta 2010.

 Joukkue  Kausi  Liiga  Cup  Eurocup  Muut  Yhteensä Ottelut   Maalit  Ottelut   Maalit  Ottelut   Maalit  Ottelut   Maalit  Ottelut   Maalit Real Madrid C  1994–1995  7  16  0  0  0  0  0  0  7  16 Yhteensä  7  16  0  0  0  0  0  0  7  16 Real Madrid B  1994–1995  1  0  0  0  0  0  0  0  1  0 Yhteensä  1  0  0  0  0  0  0  0  1  0 Real Madrid  1994–1995  28  9  2  1  0  0  0  0  30  10 1995–1996  40  19  2  1  8  6  2  0  52  26 1996–1997  42  21  5  1  0  0  0  0  47  22 1997–1998  35  10  1  0  11  2  2  3  49  15 1998–1999  37  25  2  0  8  3  2  1  49  29 1999–2000  34  17  4  0  15  10  4  2  57  29 2000–2001  36  24  0  0  12  7  2  1  50  32 2001–2002  35  14  6  6  12  6  2  3  55  29 2002–2003  31  16  2  0  12  9  2  0  47  25 2003–2004  35  11  7  6  9  2  2  1  53  20 2004–2005  32  9  1  0  10  4  0  0  43  13 2005–2006  26  5  0  0  6  2  0  0  32  7 2006–2007  35  7  1  0  7  5  0  0  43  12 2007–2008  37  18  1  0  8  5  2  0  48  23 2008–2009  37  18  1  3  7  3  2  0  47  24 2009–2010  30  5  2  0  7  2  0  0  39  7 Yhteensä  550  228  37  18  132  66  22  11  741  323 Yhteensä  558  244  37  18  132  66  22  11  749  339

Eurocup-sarakkeen ottelut ovat kaikki Mestarien liigan otteluita. Kauden 2004–2005 tilastoissa ovat mukana myös kaksi Wisła Krakówia vastaan pelattua karsintaottelua.Raúl González Blanco – Goals in European Cups RSSSF. Viitattu 1.6.2008 

Muut-sarakkeen ottelut Espanjan supercupissa, Euroopan supercupissa, Intercontinental Cupissa ja seurajoukkueiden MM-kilpailuissa:

 1995–1996: Kaksi ottelua Espanjan supercupissa Deportivoa vastaan.Spain – List of Super Cup Finals RSSSF. Viitattu 1.6.2008 
 1997–1998: Kaksi ottelua ja kolme maalia Espanjan supercupissa Barcelonaa vastaan.
 1998–1999: Yksi ottelu Euroopan supercupissa Chelseaa vastaan sekä yksi ottelu ja yksi maali Intercontinental Cupissa Vasco da Gamaa vastaan.Super Cup 1998 RSSSF. Viitattu 1.6.2008 Intercontinental Club Cup 1998 RSSSF. Viitattu 1.6.2008 
 1999–2000: Neljä ottelua ja kaksi maalia seurajoukkueiden MM-kilpailuissa Al-Nasria, Corinthiansia, Raja Casablancaa ja Necaxaa vastaan.FIFA Club World Championship 2000 RSSSF. Viitattu 1.6.2008 
 2000–2001: Yksi ottelu ja yksi maali Euroopan supercupissa Galatasarayta vastaan sekä yksi ottelu Intercontinental Cupissa Boca Juniorsia vastaan.Super Cup 2000 RSSSF. Viitattu 1.6.2008 Intercontinental Club Cup 2000 RSSSF. Viitattu 1.6.2008 
 2001–2002: Kaksi ottelua ja kolme maalia Espanjan supercupissa Zaragozaa vastaan.
 2002–2003: Yksi ottelu Euroopan supercupissa Feyenoordia vastaan sekä yksi ottelu Intercontinental Cupissa Olimpiaa vastaan.Madrid dazzle in Monaco UEFA. Viitattu 1.6.2008 Intercontinental Club Cup 2002 RSSSF. Viitattu 1.6.2008 
 2003–2004: Kaksi ottelua ja yksi maali Espanjan supercupissa Mallorcaa vastaan.
 2007–2008: Kaksi ottelua Espanjan supercupissa Sevillaa vastaan.
 2008–2009: Kaksi ottelua Espanjan supercupissa Valenciaa vastaan.

 Maajoukkue 
 Joukkue  Vuosi  Harj.  EM-kars.  EM  MM-kars.  MM  Yhteensä Ottelut  Maalit  Ottelut  Maalit  Ottelut  Maalit  Ottelut  Maalit  Ottelut  Maalit  Ottelut  Maalit Espanja  1996  0  0  0  0  0  0  4  1  0  0  4  1 1997  1  0  0  0  0  0  5  0  0  0  6  0 1998  5  2  2  1  0  0  0  0  3  1  10  4 1999  3  0  6  10  0  0  0  0  0  0  9  10 2000  4  2  0  0  4  1  3  0  0  0  11  3 2001  4  1  0  0  0  0  5  4  0  0  9  5 2002  3  2  2  1  0  0  0  0  4  3  9  6 2003  2  2  8  6  0  0  0  0  0  0  10  8 2004  7  2  0  0  3  0  3  1  0  0  13  3 2005  2  0  0  0  0  0  9  2  0  0  11  2 2006  4  1  2  0  0  0  0  0  4  1  10  2 Yhteensä  35  12  20  18  7  1  29  8  11  5  102  44

 Yksityiselämä 
Raúl on Pedro Gonzálezin ja María Luisa Blancon kolmas lapsi.7. Raúl: El hombre récord nació en la Colonia Marconi AS. Viitattu 1.6.2008  Hän on naimisissa mallina tunnetuksi tulleen María del Carmen ”Mamen” Redondo Sanzin kanssa. Pari vihittiin 1. heinäkuuta 1999, ja heillä on viisi lasta: Jorge (2000), Hugo (2002), kaksoset Héctor ja Mateo (2005) sekä María (2009). Esikoispoika Jorge on nimetty Raúlin Real Madridin edustusjoukkueeseen nostaneen valmentajan Jorge Valdanon mukaan. Raúlin tunnusomainen tapa juhlia maalia on suudella oikean kätensä nimetöntä, jossa Espanjassa kannetaan vihkisormusta, vaimonsa kunniaksi.

Vapaa-ajallaan Raúl lukee, etenkin Arturo Pérez-Reverten kirjallisuutta, kuuntelee espanjalaista musiikkia ja seuraa härkätaistelua. Hän harjoittaa myös hyväntekeväisyyttä, ja on toiminut muun muassa YK:n elintarvike- ja maatalousjärjestön hyvän tahdon lähettiläänä.Raúl González  FAO. Viitattu 12.11.2008 

Raúl on esiintynyt itsenään elokuvissa Real Madrid – intohimo (2005), Goal! (2005), Goal II: Living the Dream (2007) ja Carlitos y el campo de los sueños (2008).Raúl González IMDb. Viitattu 1.6.2008. Jälkimmäisessä hän toimii Espanjan juniorimaajoukkueen valmentajana.Raúl hace de seleccionador en una película Marca. Viitattu 1.6.2008  Hän on esiintynyt myös muun muassa Pepsin mainoksissa.Pepsi Football Team 2005  Pepsi. Viitattu 1.6.2008 

 Lähteet 


 Viitteet 

 Kirjallisuus 


 Aiheesta muualla 

 Raúlin seurajoukkuetilastot BDFutbol-sivustolla 
 Raúlin maajoukkuetilastot Fútbol en la Red -sivustolla  



Luokka:Espanjalaiset jalkapalloilijat
Luokka:FIFA 100
Luokka:Vuonna 1977 syntyneet
Luokka:Elävät henkilöt
Luokka:Seulonnan keskeiset artikkelit